El è strebel cun pleds e creescha films
La vernissascha dal cudesch da Clo Duri Bezzola ed ina sala plaina a Turitg

(anr) 

Sch’ina poesia dad el cuntegn ventg pleds, alura è Clo Duri Bezzola gia stà baterlus. Quest’emna ha il poet biling prelegì a Turitg da ses nov cudesch. La prelecziun è da medem temp er stada la vernissascha da “Il blau engulà”. Il local che la libraria Schulthess aveva organisà è stà bain plain. Ultra da poesias en dus linguatgs èn ils auditurs er vegnì servì cun musica dal saxofonist turitgais Nathanael Su. Omadus artists, quel dals tuns musicals e quel dals tuns litterars, han ils auditurs tadlà cun devoziun.

Poesias u far striegn cun pleds
Cun vusch calma legia Clo Duri Bezzola ina poesia. Igl è paucs pleds ch’el pronunzia plaunsieu. El fa ina pausa suenter quatter pleds per che l’auditur possia sviluppar il maletg intern che tutga tar quests pleds. Alura agiunta il poet trais novs pleds, il maletg intern da l’auditur cumenza a sa  mover sco en in film. Ma ils davos pleds bittan tut las associaziuns fatgas sutsura u dattan al “film” ina fin nunspetgada. Intginas poesias da Bezzola dissegnan maletgs fitg clers. Mintga pled è tschentà el dretg lieu cun ina precisiun frappanta. Ed il poet sa deporta sco in racher che na po cuir al lectur betg in pled da memia.

Tutgar la noda sin vias pulainas
Autras poesias da Bezzola sumeglian in sdratsch ch’è bittà nà sco per casualitad. Ma questas casualitads han sias malizias. Tge che para casualitad scuvra il lectur tuttenina sco intenziun che maina el, sco la mamma in uffant pitschen, en la direcziun giavischada. Il lectur u l’auditur sa legra: “Ah, en questa direcziun vai, uschia manegia il poet quai.” Ma per ordinari sa legra il lectur memia baud. Clo Duri Bezzola agiunta paucs pleds che midan puspè tut, dattan ina autra direcziun al “film” u che rumpan il maletg en milli scalgias. Ed uschia stat a la fin d’ina tala poesia da Bezzola la dumonda: “Èsi uss manegià uschia u uschia u anc ina giada auter?” Ins stat sco avant ina cruschada, ina cruschada ch’i dat milli vias che partan. Fascinant tar las poesias da Bezzola è ch’ins na sto betg decider tgenina via ch’ins vul prender sut ils pes. Il poet ha intenziunà tuttas pussaivladads, vulì svegliar tants patratgs, vulì irritar. Gist cun quai ha el forsa tuttina prendì en mira be ina suletta chaussa e grategià en il nair: Far smirvegliar ses lectur.

Scuidanza e luschezza sin il poet biling
Tranter ils auditurs a la prelecziun sa chattava er il directur da la Pro Helvetia Bernard Cathomas. El n’ha betg laschà prender da preschentar sez l’autur rumantsch che scriva cun success tudestg. Che Bezzola scrivia tudestga haja provocà duas differentas reacziuns en la Rumantschia, ha Cathomas explitgà tranter spass e da tschert. Ina reacziun saja stada scuidanza: La scuidanza che Bezzola sappia insumma scriver tudestg. L’autra reacziun saja stada luschezza: La luschezza ch’el saja abel da scriver tudestg. Er tschertas atgnadads che Cathomas ha observà tar ils Rumantschs ha el explitgà al public da Turitg: Quels che sappian bain tudestg sajan ils Rumantschs ils pli persvadids. E quels che discurrian main bain tudestg sajan Rumantschs main persvadids. Clo Duri Bezzola ha Cathomas descrit sco autur da teaters, da cudeschs d’uffants e publicist critic ed engaschà. Clo Duri Bezzola saja oravant tut er in intermediatur da litteratura. Quai sco magister che dat curs da scriver u era sco commember dal cussegl da fundaziun da la Pro Helvetia. Er sche Cathomas sa legra dal success ch’il scriptur rumantsch ha en il territori tudestg ha el tuttina concludì cun ils pleds: “Nus sperain che Clo Duri Bezzola scrivia adina puspè er rumantsch.”